Adam von Trott zu Solz

:*Adam von Trott zu Solz* er også navnet på andre medlemmer av slekten Trott zu Solz*

*'Adam von Trott zu Solz*' (født [[9. august]] [[1909]] i [[Potsdam]], død [[26. august]] [[1944]] i [[Plötzensee (fengsel)|Plötzensee]]) var en tysk jurist og [[diplomat]], som tilhørte den såkalte «[[Kreisau-kretsen]]». Han ble dømt til døden og henrettet for sin rolle i [[20. juli-attentatet]] mot Adolf Hitler. Han var tiltenkt rollen som statssekretær i utenriksdepartementet og som forhandler overfor de allierte, dersom kuppet hadde lyktes.

Han var etterkommer av en av [[USA]]s grunnleggere, [[John Jay]], via sin mor Eleonore som var oldebarn av Jay.

== Liv ==
Adam von Trott zu Solz tilhørte den [[Hessen|hessiske]] adelsslekten [[Trott zu Solz]] og var sønn av [[Preussen]]s tidligere kulturminister (1909–17) [[August von Trott zu Solz]]. Etter *Abitur* ([[artium]]) i [[München]] studerte han jus i [[Göttingen]] og [[Berlin]]. Etter at han som 22-åring fullførte det juridiske studiet med [[doktorgrad]] i [[1931]], mottok han et [[Cecil Rhodes]]-stipend for fortsatte studier ved [[Balliol College (Oxford)|Balliol College]] ved [[University of Oxford|Oxford-universitetet]], hvor han tok en *Bachelor of Arts*. Sine forbindelser fra Oxford forsøkte han senere å nyttiggjøre seg under [[andre verdenskrig]]. Etter [[assessor]]eksamen i 1936 og forskningsopphold i [[USA]] og Øst-Asia trådte han 1940 inn i utenrikstjenesten, til slutt med rang som legasjonsråd. Der kom han i kontakt med [[Hans von Dohnanyi]] og gjennom Dohnanyi også [[Dietrich Bonhoeffer]]. I likhet med Bonhoeffer avviste Trott zu Solz nasjonalsosialismen på grunn av sin kristne overbevisning.

I 1939 forsøkte han under besøk i [[London]] og [[New York City|New York]] å oppnå utenlandsk støtte for tyske antinazister, men dette lyktes ikke. Fra 1941 tilhørte han den indre krets i Kreisau-kretsen, og forfattet et notat om tysk utenrikspolitikk, hvor han også refererte Kreisau-kretsens tredje møte. Hans forsøk på å få i stand fredssamtaler med den britiske regjeringen mislyktes, fordi Kreisau-kretsen ikke uten videre ønsket å trekke seg ut av de okkuperte områdene i en krigssituasjon. Trott zu Solz hadde også håpet å oppnå en forsikring om at britene ikke ville utnytte et [[statskupp]] i Tyskland militært.

Sammen med sosialdemokraten [[Julius Leber]] var han en av [[Claus von Stauffenberg]]s nærmeste i planleggingen av 20. juli-attentatet. Etter anbefaling av Leber oppsøkte han [[Willy Brandt]] som i juni 1944 befant seg i [[Stockholm]], informerte ham om kupp-planene og ba ham om å stille seg «til disposisjon for en ny regjering». 

Etter at attentatet slo feil, ble Trott zu Solz 25. juli arrestert i utenriksministeriet. Etter langvarige forhør med bruk av [[tortur]] ble han dømt til døden av den beryktede [[Roland Freisler]] i *Volksgerichtshof* («folkeretten») 15. august. Etter 11 dager i fullstendig [[isolasjonsfengsling|isolat]] ble han hengt 26. august. 

Hans tolk og sekretær, den russiske prinsessen Maria Vassilitsjikova (Мария Илларионовна Васильчикова; 1917-78), utga i 1990 sine dagbøker fra krigsårene og Berlins fall.<Ref>[https://www.goodreads.com/book/show/335238.Berlin_Diaries_1940_1945 *Berlin diaries]

Fra 1986 har familieslottet i Imshausen vært sete for *Stiftung Adam von Trott zu Solz.*

## Verker
* *Hegels Staatsphilosophie und das internationale Recht*; Diss. Göttingen (V&R) 1932

## Referanser


## Litteratur
* Henry O. Malone, *Adam von Trott zu Solz: Werdegang eines Verschwörers 1909 – 1938*. Siedler Verlag 1986 ISBN 3-88680-131-4
* Klemens von Klemperer (Hrsg.), *A Noble Combat – The Letters of Sheila Grant Duff and Adam von Trott zu Solz, 1932 – 1939*. 1988 ISBN 0-19-822908-9
* Andreas Schott, *Adam von Trott zu Solz: Jurist im Widerstand. Verfassungsrechtliche und staatspolitische Auffassungen im Kreisauer Kreis.* Paderborn: Schönigh 2001 ISBN 3-506-73397-4
* Tobias Roh, *Widerstand und Internationale Beziehungen. Die außenpolitischen Initiativen von Adam von Trott für die deutsche Opposition, 1937 – 1944.* Tectum Verlag 2003 ISBN 3-8288-8484-9
* Clarita von Trott zu Solz, *Adam von Trott zu Solz*. Hentrich 1994 ISBN 3-89468-117-9
* Henric L. Wuermeling, *Doppelspiel – Adam von Trott zu Solz im Widerstand gegen Hitler*. DVA 2004 ISBN 3-421-05822-9. Rezension

## Eksterne lenker
*